**ANUNȚ – Uniunea Națională a Barourilor din România anunță organizarea examenului de primire în profesia de avocat (pentru dobândirea titlului profesional de avocat stagiar) și de primire în profesia de avocat a persoanelor care au absolvit examenul de definitivat în alte profesii juridice, SESIUNEA APRILIE 2025**

Data desfășurării examenului este duminică, 6 aprilie 2025, pentru toți candidații. Examenul se va desfășura la București, prin susținerea unui test grilă ce cuprinde 100 de întrebări din toate materiile de examen[[1]](#footnote-1). Vor fi declarați admiși candidații care vor obține cel puțin 5 puncte la fiecare disciplină în parte și un punctaj total de cel puțin 70 de puncte. Materiile de examen sunt: organizarea și exercitarea profesiei de avocat; drept civil; drept procesual civil; drept penal; drept procesual penal.

Examenul se va desfășura la București, în sistem fizic (față în față), în spațiile Universității din București.

Tematica de examen este cea cuprinsă în [Anexa la Decizia Comisiei Permanente a U.N.B.R. nr. 257/23.01.2025](https://www.inppa.ro/decizia-comisiei-permanente-a-unbr-nr-257-din-23-ianuarie-2025-privind-organizarea-examenului-de-primire-in-profesie-sesiunea-aprilie-2025/).

Cererile de înscriere la examen, precum și înscrisurile însoțitoare, se depun în intervalul 17 februarie 2025 (ora 8.00) – 14 martie 2025 (ora 16.00), în format electronic, prin internet, la adresa <https://www.ifep.ro/CandidateFolder.aspx>, adresă ce va fi făcută cunoscută candidaților și de către barou prin publicarea pe pagina web proprie a anunțului privind examenul[[2]](#footnote-2).

Cererile vor fi însoțite de actele prevăzute în [Regulamentul de examen](https://www.inppa.ro/regulament-cadru-privind-organizarea-examenului-de-primire-in-profesia-de-avocat-si-admitere-in-cadrul-institutului-national-pentru-pregatirea-si-perfectionarea-avocatilor-i-n-p-p-a-in-v/) adoptat prin Hotărârea Consiliului U.N.B.R. nr. 57/27.03.2020, cu modificările și completările ulterioare[[3]](#footnote-3).

În perioada 17 martie 2025 – 21 martie 2025 barourile vor verifica dosarele de înscriere la examen iar rezultatul verificărilor se afișează conform prevederilor Regulamentului de examen.

Taxa de examen este de 2000 lei și se va achita în contul Institutului Național pentru Pregătirea și Perfecționarea Avocaților - I.N.P.P.A. din București nr. RO56RNCB0082044172480001 deschis la B.C.R. - Sucursala Unirea - București cu mențiunea „Taxă examen primire în profesie ca avocat stagiar, sesiunea aprilie 2025”, respectiv „Taxă examen primire în profesie ca avocat definitiv, sesiunea aprilie 2025”.

1. Întrebările din chestionarul de examen vor avea unul sau două răspunsuri corecte. [↑](#footnote-ref-1)
2. Candidații admiși la examenul din data de 06.04.2025 vor fi înmatriculați în anul I de formare inițială al I.N.P.P.A. care va începe în anul 2026, dacă vor fi înscriși în tabloul avocaților până la data de referință stabilită de Comisia Permanentă a U.N.B.R. pentru luarea în evidență a cursanților anului I de formare inițială al I.N.P.P.A. din ciclul 2026. [↑](#footnote-ref-2)
3. Adoptat prin Hotărârea Consiliului UNBR nr. 57/27.03.2020 și modificat prin Hotărârea Consiliului UNBR nr. 210/10-11.12.2021, Hotărârea Consiliului UNBR nr. 351/08.06.2023 și Hotărârea Consiliului UNBR nr. 75/13.06.2024, astfel cum este adaptat potrivit Legii 257/2024 pentru completarea art. 38 din Legea nr. 200/2004 privind recunoașterea diplomelor şi calificărilor profesionale pentru profesiile reglementate din România, publicată în M.Of. nr. 1023 din 11.10.2024. [↑](#footnote-ref-3)